16:50 Лидерът на СДС определи Доган като изчерпан лидер на прехода В събота бяхме свидели на това, че един от изчерпаните лидери на прехода – Ахмед Доган, се оттегли. Време е и други хора да го направят. Защото ако те бяха политически елити с положителен заряд, сега нямаше да говорим за ниски доходи и за хиляди проблеми в държавата. Някои хора трябва да помислят за оттегляне. Това заяви в понеделник лидерът на СДС Емил Кабаиванов, като визира процесите в дясното политическо пространство. На Националната конференция на ДПС видяхме насилие, което ние осъдихме още в събота. Освен това видяхме още нещо, което ни притесни – едни ожесточени функционери на ДПС. Осъждаме всяка форма на насилие – това не е начинът да се решават проблеми, коментира Кабаиванов. 15:50 "Атака" видя намеса на турските служби в нападението Според "Атака" нападението срещу лидера на ДПС Ахмед Доган е "театрална постановка" с участието на турските служби, съобщи dnevnik.bg. "Информацията, с която разполага "Атака", е от хора от българското военно разузнаване. Става ясно, че има участие на турските служби", заяви днес председателят на партията Волен Сидеров. "Цяла България видя как младеж с газово плякало щрака на сцената, след което делегатите на ДПС се нахвърлиха върху него и имаха за цел да го убият, за да не може да говори, за да не разкрие каква е целта и кой е поръчителят", коментира Сидеров. Според него нападателят Октай Енимехмедов е използван със съдействието на кръгове в ДПС, защото има криминално минало и е било лесно да бъде манипулиран. Според Сидеров Лютви Местан е по-удобният председател на ДПС за Анкара. На Анкара ѝ трябва партия, която да е във властта. Както вече чухме от ГЕРБ, те намират Местан за кооперативен и диалогичен, коментира той. 15:35 Лидерът на европейските либерали призова ЕС да върне България в правия път Председателат на европейските либералдемократи сър Греам Уотсън изрази притеснението си за състоянието на демокрацията в България, след като стана свидетел на опита за убийство на лидера на ДПС Ахмед Доган на конгрес на партията в София в събота, предаде EurActiv. Уотсън, който присъстваше на конгреса на Движението за права и свободи, което е част от либералния алианс АЛДЕ, изрази шока си от нападението срещу Доган. "Либералите са все по-обезпокоени за свободата и върховенството на закона при управлението на премиера Бойко Борисов. Може да се наложи ЕС да се мобилизира, за да върне страната в правия път", пише британският евродепутат. "Надявам се правителството да предприеме бързи действия, за да установи силите зад този опит за убийство и за изправянето им пред съда", допълни Уотсън в официално съобщение. 14:50 Костов определи нападението като политическа провокация "Това не е покушение, не е опит за убийство, не е атака. Това е политическа провокация и това е вярната дефиниция", коментира лидерът на ДСБ Иван Костов по повод нападението срещу Ахмед Доган, предаде Медиапул. "Това е политическа провокация, чийто причинители трябва да бъдат изяснени от управляващите. Върху тази политическа провокация ДПС ще се качи и ще прави предизборна кампания. Не ще да е толкова проста тази работа", заяви Костов в понеделник. Начинът, по който обаче са тръгнали да го правят - да стоварят всичко върху човек с маниакални проблеми, не е сериозно, заяви той. Според него оттук нататък "ДПС ще тръгне да гради върху това политическа кампания". Според него "изказвания на хора като тези от Института по психология, които изцяло изпълняват поръчките на Цветан Цветанов, са последните хора, които трябва да бъдат изкарвани по телевизията". Той подчерта, че случилото се и политическа провокация срещу референдума за АЕЦ, защото измести от фокуса на обществото предстоящото национално допитване. "Тази провокация засмуква в себе си най-важното събитие в последните 50 години. По този начин тя влияе и на българската политика и саботира едно изключително важно усилие на българското общество", каза още Костов. По-рано в понеделник Атанас Атанасов от Националното ръководство на ДСБ изрази мнение, че целта на нападението над вече бившия лидер на ДПС е била да се провали Осмата национална конференция на партията и да се попречи на Доган да се оттегли от ръководния пост. Той се аргументира с факта, че на няколко пъти бившият оперативен ръководител на Доган в Държавна сигурност е споделял, че той се е опитвал да се оттегли като шеф на ДПС, но не му е било позволявано. От думите на Атанасов стана ясно още, че хората, които биха имали интерес от оставането на Доган начело на партията представляват или определени бизнес, или политически кръгове. 14:10 Местан отрече Доган е излязал от политиката "Нито Доган е излязъл от политиката, не може, защото е другото му аз, защото е посветен на каузата ДПС, нито обаче Лютви Местан ще бъде просто формален лидер или кукла на конци". Така новият председател на ДПС отговори на въпрос за промяната в управлението на партията в интервю за ТВ7. В събота на осмата национална конференция Местан зае поста на Ахмед Доган, който стана пожизнен лидер. Според Местан Ахмед Доган няма нужда от формален председател, а напротив - като либерали ще дадат пример как се балансират принципите на приемствеността и промяната. "Няма да има промяна и в стратегическите цели на ДПС да постигнем интегритета на българското гражданско общество, равноправие на различията - и на етнорелигиозните, и на политическите в българското общество", добави Местан. По думите му няма да има промяна и по отношение на базовата ценностна система на ДПС. Според Местан решението на Доган да се оттгели е изненадващо за всички и било направено с "политически аристократизъм", което хармонизира принципите на приемствеността и на промяната. 13:00 Президентът призова политиците да не използват нападението срещу Ахмед Доган за предизборни цели Призовавам всички политици в България - да не използват нападението срещу бившия лидер на ДПС Ахмед Доган за предизборни цели. Това заяви президентът Росен Плевнелиев на пресконференция по повод една година от встъпването си в длъжност. Президентът посочи, че ако този акт на посегателство срещу демократичните ценности в страната бъде използван в предизборните кампании на опозицията, ще е много опасно и безотговорно. Осъдих категорично още в първите минути на случилото се този абсолютно недопустим акт за насилие срещу лидер на политическа партия в България, отбеляза президентът. Той обясни, че веднага е разговарял лично с Ахмед Доган и имал възможността да изрази своята чисто човешка оценка на ситуацията. Президентът определи нападението срещу Ахмед Доган като посегателство срещу демократичните ценности в България. Като президент, който работи за единството на нацията, ще следя отблизо реакциите по този случай и ще направя всичко по силите, за да успеем да предотвратим изострянето на политическото напрежение в страната, отбеляза Плевнелиев и посочи, че ще действа рационално, а не емоционално. Вярвам в институциите, затова нека да оставим компетентните органи да си свършат работата, заяви Плевнелиев. Той също така смята, че са допуснати слабости в работата на Националната служба за охрана при нападението срещу лидера на ДПС. "Аз считам, че са допуснати слабости и със сигурност ще се предприемат мерки", каза Плевнелиев 12:15 Хелзинкският комитет: Не е правомерно да се оправдават нападателите на Енимехмедов Сарафов повтори, че с газовия пистолет и патроните, използвани от нападателя, не може да се убие човек, затова не може да се говори за опит за убийство. Октай Енимехмедов е разпитан в хода на досъдебното производство. Той се възползва от правото си да не дава обяснения, посочи заместник-главният прокурор и добави, че това, което знае прокуратурата за Енимехмедов, е от психолозите на МВР, което няма процесуална стойност. Той посочи, че нападателят не е минал през детектор на лъжата.